陸庭元紹意齋
作者：呂本中
朝代：宋

paragraphs: 聖人毋意物我同，大賢庶幾其屢空。
今君胡爲用此意，乃欲酬酢萬化參天工。
客來無窮君不厭，所施不同皆有驗。
風寒燥濕互相伐，一理驅馳無頓漸。
衡門端坐一事無，衆皆刼刼君有餘。
見賢不避忘其軀，肯與俗子急錙銖。
知君此意久已絕，爲爾病生吾有說。
偫儲百藥待百病，任爾紛紛强分别。
君但守此心如銕，徧與衆生除衆熱。
是則名爲無意訣，剩放南山著秋月。